BESLUTNING [1] om situationen for vandrende arbejdstagere fra AVS-lande

[1] Vedtaget af Den Paritetiske Forsamling AVS-EU den 26. septembert 1996 i Luxembourg.

Den Paritetiske Forsamling AVS-EU,

- forsamlet i Luxembourg den 23.-26. september 1996,

- der henviser til sine tidligere beslutninger, navnlig den beslutning, der blev vedtaget den 28. september 1995 i Bruxelles,

- der henviser til Europa-Parlamentets mange beslutninger om dette emne,

A. der henviser til forværringen af den økonomiske situation i AVS-landene og de voksende problemer i forbindelse med ud- og indvandring,

B. der henviser til, at udviklingen i immigrationslovene i visse EU-medlemsstater i høj grad har forværret situationen for visse indvandrere, samt til, at en lang række af disse indvandrere har mistet deres opholdsret og nu befinder sig i en ulovlig situation,

C. der er bekymret over de afvisende holdninger, der udvises over for vandrende arbejdstagere i visse EU-medlemsstater som følge af den økonomiske krise, stadig stigende arbejdsløshed og vanskelighederne med at finansiere socialsikringsordningerne,

D. der beklager de episoder, der inden for de seneste få måneder har fundet sted i visse lande, f.eks. Frankrig, Spanien og Belgien,

E. der henviser til, at alle vandrende arbejdstagere fra udviklingslande bør være omfattet af bestemmelser, der garanterer, at de ikke forskelsbehandles på grund af nationalitet i relation til udvandrere og indvandre fra EU eller nationale statsborgere,

F. der henviser til, at dette princip om ikke-forskelsbehandling specielt omtales i artikel 5 i Lomé-konventionen samt i bilag VI hertil, hvori de kontraherende parters faste forpligtelse til at garantere gensidig oppebæren af menneskerettigheder for statsborgere fra AVS-lande og fra Den Europæiske Union på deres respektive territorier, udtrykkeligt fastlægges,

G. der henviser til, at den mest effektive form for forebyggelse af ulovlig masseindvandring ligger i ydelsen af udviklingsbistand til de pågældende lande og regioner,

1. genbekræfter nødvendigheden af under alle omstændigheder at garantere respekt for menneskerettigheder og menneskelig behandling for ulovlige indvandrere, navnlig med hensyn til sundhed og uddannelse;

2. er af den opfattelse, at en fællesskabspolitik for indvandrere fra udviklingslande bør føre til etablering af en statut for indvandrere fra lande uden for EU, der skal anvendes over hele Unionen, og som fastlægger deres grundlæggende rettigheder, herunder bl.a. ret til bolig, ytringsfrihed, foreningsfrihed, ret til uddannelse, ret til familiesammenføring, ret til beskyttelse mod racisme, forskelsbehandling og vilkårlig udvisning;

3. henstiller, at Den Europæiske Union og dens medlemsstater øger deres bistand til AVS-landene til finansiering af udviklingsprojekter og programmer, som vil skabe arbejdspladser i oprindelseslandene;

4. gentager sit krav om, at der gennemføres forhandlinger om vandrende arbejdstageres situationen inden for rammerne af Lomé-samarbejdet, samt samråd mellem Den Europæiske Union og AVS-staterne med henblik på udarbejdelse af denne statut;

5. fordømmer alle erklæringer, som giver anledning til øget mistænksomhed over for indvandrere og giver vind i sejlene til talsmænd for en populistisk politik med udvisning og fremmedhad;

6. pålægger sine formænd at sende denne beslutning til AVS-EU-Rådet, Kommissionen og signatarstaterne til Lomé-konventionen.